b'\n_START_ARTICLE_\nRazvoj vodij\n_START_SECTION_\nPojem vodenja\n_START_PARAGRAPH_\nS pojmom vodenja se ukvarja veliko \xc5\xa1tevilo avtorjev, ki delujejo na razli\xc4\x8dnih podro\xc4\x8djih. Zaradi raznolikosti disciplin, iz katerih izhajajo, se posledi\xc4\x8dno tudi definicije, ki jih podajajo, med seboj razlikujejo, saj poudarjajo in izpostavljajo razli\xc4\x8dne vidike. Northouse (2007) je vodenje definiral kot proces, ki predvideva vplivanje dolo\xc4\x8denega posameznika na skupino posameznikov z namenom, da bi dosegli skupen cilj. Kotter (1990) meni, da vodenje zajema oblikovanje vizije in strate\xc5\xa1ke smeri organizacije, povezovanje ljudi in organizacije, spodbujanje in motiviranje ljudi za dosego te vizije. Za Yukla (2002) pa je vodenje proces vplivanja na druge, da razumejo in se strinjajo s tem, kar mora biti narejeno in kako bi lahko to bilo u\xc4\x8dinkovito narejeno ter proces laj\xc5\xa1anja posameznikovih in skupinskih naporov za doseganje skupnih ciljev. Vodenje torej ni le polo\xc5\xbeaj, ampak zahteven proces, ki od posameznika zahteva celo vrsto kompetenc.\n_START_SECTION_\nPrirojenost ali pridobljenost vodstvenih sposobnosti\n_START_PARAGRAPH_\nIz vidika oblikovanja programa razvijanja vodij je pomembno vpra\xc5\xa1anje to, ali so vodstvene sposobnosti prirojene, ali se jih lahko vsakdo nau\xc4\x8di. Kouzes in Posner (2007) menita, da lahko vsakdo postane dober vodja, saj naj bi bila skrivnost dobrega vodenja le v tem, da posedujemo dolo\xc4\x8den nabor spretnosti in zmo\xc5\xbenosti, ki se jih lahko vsakdo nau\xc4\x8di. Tudi Gardner (1990) meni, da je najve\xc4\x8d dejavnikov, ki omogo\xc4\x8dajo u\xc4\x8dinkovito vodenje nau\xc4\x8denih. Mayer (2004) izpostavlja pomembnost dednih predispozicij za uspe\xc5\xa1nega vodja. Hkrati pa poudarja, da tudi posameznik, ki je talentiran za vodenje ne bo postal dober vodja, \xc4\x8de za to nima interesa in znanja. Na tem mestu je pomembno poudariti, da je proces vodenja vedno dvosmeren, in da imajo pri tem tudi veliko vlogo podrejeni. Za uspe\xc5\xa1no vodenje mora vodja vzpostaviti pozitiven in sodelovalen odnos s svojimi podrejenimi.'